b'\n_START_ARTICLE_\nZa\xc5\xa1ti\xc4\x87eni ekolo\xc5\xa1ko-ribolovni pojas\n_START_PARAGRAPH_\nZa\xc5\xa1ti\xc4\x87eni ekolo\xc5\xa1ko-ribolovni pojas Republike Hrvatske (kratica: ZERP) obuhva\xc4\x87a morski prostor u Jadranskom moru, od vanjske granice teritorijalnoga mora u smjeru pu\xc4\x8dine do nje\xc2\xadgove va\xc2\xadnjske granice dopu\xc5\xa1tene op\xc4\x87im me\xc4\x91unarodnim pravom, a privremeno slijedi crtu razgrani\xc4\x8de\xc2\xadnja epikontinentalnog pojasa uspostav\xc2\xadljenu Sporazumom izme\xc4\x91u SFRJ i Talijanske Republike o razgrani\xc4\x8de\xc2\xadnju epikontinentalnog pojasa iz 1968. godine._NEWLINE_Prilikom progla\xc5\xa1enja ZERP-a 2003. godine Hrvatska je zbog stanovitih diplomatskih obzira (poznato je da su Italija i Slovenija bile protiv pro\xc5\xa1irenja suverenih prava Hrvatske na zonu Jadrana izvan teritorijalnih voda \xc5\xa1irokih 12 nauti\xc4\x8dkih milja od linije obalnog mora, tj. linije koja povezuje rtove i oto\xc4\x8di\xc4\x87e du\xc5\xbe obale) izbjegla izrijekom proglasiti isklju\xc4\x8divi gospodarski pojas - ali ZERP svejedno sadr\xc5\xbei sve bitne elemente isklju\xc4\x8divog gospodarskog pojasa. Me\xc4\x91utim je Republika Hrvatska tijekom pregovora o ulasku u EU bila obe\xc4\x87ala da odredbe o ZERP-u ne\xc4\x87e primjenjivati na (ribarske) brodove \xc4\x8dlanica EU._NEWLINE_Povr\xc5\xa1ina Za\xc5\xa1ti\xc4\x87enog ekolo\xc5\xa1ko-ribolovnog pojasa, pod suverenim pravima Republike Hrvatske, iznosi 23.870 \xc4\x8detvornih kilometara.\n_START_SECTION_\n\xc5\xa0irenje jurisdikcije Republike Hrvatske u Jadranskom moru\n_START_PARAGRAPH_\nVe\xc4\x87 u prvom Pomorskom zakoniku nakon osamostaljenja Republike Hrvatske, donesenim 1994. godine, u Glavi IV. bile su sadr\xc5\xbeane odredbe o gospodarskom pojasu. Institut gospodarskog pojasa ure\xc4\x91en je u skladu s odredbama Konvencije Ujedinjenih naroda o pravu mora. Samim uvr\xc5\xa1tavanjem odredbi u Pomorski zakonik gospodarski pojas nije progla\xc5\xa1en, jer se temeljem \xc4\x8dlanka 1042. zahtjevalo da Hrvatski sabor donese odluku o njegovom progla\xc5\xa1enju. Naime, prema Konvenciji o pravu mora, obalna dr\xc5\xbeava ima pravnu osnovnu za progla\xc5\xa1enje gospodarskog pojasa, me\xc4\x91utim, za razliku od epikontinentalnog pojasa, obalna dr\xc5\xbeava nema pravo na isklju\xc4\x8divi gospodarski pojas ipso facto, ve\xc4\x87 ga ona mora proglasiti, ukoliko \xc5\xbeeli vr\xc5\xa1iti suverena prava obuhva\xc4\x87ena pravnim re\xc5\xbeimom pojasa. Progla\xc5\xa1enje isklju\xc4\x8divog gospodarskog pojasa isklju\xc4\x8divo je subjektivno pravo obalne dr\xc5\xbeave._NEWLINE_Hrvatski znanstvenici akademik HAZU Davorin Rudolf i Davor Vidasa, direktor Odjela za pomosrstvo i pravo mora norve\xc5\xa1kog Instituta Fridtjof Nansen, na znanstvenim su skupovima obrazlagali neosporivost prava Republike Hrvatske na primjenu ZERP-a._NEWLINE_Za\xc5\xa1ti\xc4\x87eni ekolo\xc5\xa1ki-ribolovni pojas progla\xc5\xa1en je Odlukom Hrvatskog sabora od 3. listopada 2003. godine._NEWLINE_Opstrukcije iz EU usporavale su uvo\xc4\x91enje ZERP-a. Lipnja 2004. u ime RH dr\xc5\xbeavni je tajnik Hido Bi\xc5\xa1\xc4\x8devi\xc4\x87 potpisao dokument Agreed minutes, za koji se tvrdilo da je zape\xc4\x8datio sudbinu RH u svezi sa ZERP-om. Vlada RH tuma\xc4\x8dila je da je rije\xc4\x8d o obi\xc4\x8dnom zapisniku. Iz sredi\xc5\xa1njice EU i iz Slovenije (Janez Jan\xc5\xa1a) tvrdili su da je to jamstvo RH da ne \xc4\x87e biti ZERP-a. Onda\xc5\xa1nji hrvatski predsjednik Stjepan Mesi\xc4\x87 nije\xc4\x8dno je odgovorio na pitanje, je li on kao sukreator vanjske politike RH znao \xc5\xa1to je to potpisao dr\xc5\xbeavni tajnik._NEWLINE_Sukladno saborskoj Odluci, pravni re\xc5\xbeim Za\xc5\xa1ti\xc4\x87enog ekolo\xc5\xa1ko-ribolovnog pojasa RH zapo\xc4\x8deo se primjenjivati 3. listopada 2004. i isprva se nije primjenjivao na brodove koji plove pod zastavom dr\xc5\xbeava \xc4\x8dlanica EU. Hrvatski sabor je 15. prosinca 2006. godine izmjenio svoju raniju odluku te je primjena pravnog re\xc5\xbeima ZERP-a za dr\xc5\xbeave \xc4\x8dlanice Europske unije zapo\xc4\x8dela 1. sije\xc4\x8dnja 2008._NEWLINE_Prihva\xc4\x87aju\xc4\x87i Izvje\xc5\xa1\xc4\x87e Vlade Republike Hrvatske i potvr\xc4\x91uju\xc4\x87i da je strategijski interes Republike Hrvatske pristupanje u \xc4\x8dlanstvo Europskoj uniji, Hrvatski sabor je 13. o\xc5\xbeujka 2008. donio odluku kojom se ZERP privremeno ne\xc4\x87e primjenjivati na dr\xc5\xbeave \xc4\x8dlanice Europske unije od 15. o\xc5\xbeujka 2008. do iznala\xc5\xbeenja zajedni\xc4\x8dkog dogovora u EU duhu._NEWLINE_Glavna prepreka uspostavljanju "normalnog" isklju\xc4\x8divog gospodarskog pojasa uz hrvatsku obalu je protivljenje Italije: ona do danas ni sama nije proglasila takav pojas u izrazito \xc5\xa1irokom dijelu mediterana oko te dr\xc5\xbeave, nego se zadovoljava pravima koja proizlaze iz postojanja epikontinentalnog pojasa (a koja obuhva\xc4\x87aju iskori\xc5\xa1tavanje rudnih bogatstava u podmorju). Umjesto isklju\xc4\x8divog gospodarskog pojasa, Italija je u velja\xc4\x8di 2006. god. proglasila u pojasu odgovaraju\xc4\x87eg pojasa "Zonu za\xc5\xa1tite okoli\xc5\xa1a", gdje se od sadr\xc5\xbeaja isklju\xc4\x8divog gospodarskog pojasa ograni\xc4\x8dava samo na aspekte za\xc5\xa1tite prirode.\n_START_SECTION_\nSadr\xc5\xbeaj ZERP-a\n_START_PARAGRAPH_\nRepublika Hrvatska je proglasila sadr\xc5\xbeaje isk\xc2\xadlju\xc4\x8divoga gospodarskog pojasa koji se odnose na suverena prava istra\xc5\xbeiva\xc2\xadnja i iskori\xc5\xa1tava\xc2\xadnja, o\xc4\x8duva\xc2\xadnja i gospodare\xc2\xadnja \xc5\xbeivim prirodnim bogatstvima voda izvan va\xc2\xadnjske granice teritorijalnog mora, te jurisdikciju glede znanstvenog istra\xc5\xbeiva\xc2\xadnja mora i za\xc5\xa1tite i o\xc4\x8duva\xc2\xadnja morskog okoli\xc5\xa1a. Ne diraju\xc4\x87i u suverena prava i jurisdikciju Republike Hrvatske, ovako za\xc5\xa1ti\xc4\x87eni ekolo\xc5\xa1ko-ribolovni pojas Republike Hrvat\xc2\xadske ostaje morski prostor u kojem sve dr\xc5\xbeave u\xc5\xbeivaju me\xc4\x91u\xc2\xadnarodnim pravom zajam\xc4\x8dene slobode plovidbe, preleta, polaga\xc2\xadnja podmorskih kabela i cjevovoda i druge me\xc4\x91unarodnopravno dopu\xc5\xa1tene uporabe mora.\n_START_SECTION_\nPrimjena i reakcije na progla\xc5\xa1enje\n_START_PARAGRAPH_\nZERP je za brodove koji love pod zastavom dr\xc5\xbeava \xc4\x8dlanica EU stupio na snagu 1. sije\xc4\x8dnja 2008., usprkos protivljenju Slovenije koje je tada istodobno preuzela zasjedanje EU-a i zaprijetila usporavanjem pristupnih pregovora sa Hrvatskom. Slovenija je optu\xc5\xbeila hrvatskog premijera Ivu Sanadera da je jednostrano promijenio trilateralni sporazum koji je 4. lipnja 2004. potpisao Hido Bi\xc5\xa1\xc4\x8devi\xc4\x87, dr\xc5\xbeavni tajnik za politi\xc4\x8dka pitanja,  prema kojem Hrvatska ne\xc4\x87e primjenivati ZERP na \xc4\x8dlanice EU._NEWLINE_O ZERP-u je Dimitrij Rupel govorio 3. sije\xc4\x8dnja 2008. u uvodnom dijelu izlaganja koje je bilo posve\xc4\x87eno diplomatskim aktivnostima Ljubljane do kraja ove i sljede\xc4\x87e godine, te odgovaraju\xc4\x87i na vi\xc5\xa1e novinarskih pitanja:"Cijelu godinu smo se bavili ZERP-om i o tome dobili izjave europskih du\xc5\xbenosnika kako u vezi s tim ne bi bilo nesporazuma. Naravno da o\xc4\x8dekujemo da Hrvatska ne\xc4\x87e primijeniti ZERP na \xc4\x8dlanice Europske unije. Ako bi do toga ipak do\xc5\xa1lo, to ne bi bila dobra odluka ni za Hrvatsku, ni za na\xc5\xa1e odnose. Hrvatska bi se na\xc5\xa1la u velikim te\xc5\xa1ko\xc4\x87ama". Rupel je odgovaraju\xc4\x87i na novinarska pitanja vezana uz ZERP rekao da je on za Sloveniju neprihvatljiv zbog nerije\xc5\xa1enog pitanja granice: "Ono \xc5\xa1to Sloveniji smeta to su zemljovidi objavljeni u Zakonu o ZERP-u. Mi nemamo ni\xc5\xa1ta protiv za\xc5\xa1tite riba i okoli\xc5\xa1a u Jadranu, ono \xc5\xa1to nam smeta je da Hrvatska poku\xc5\xa1ava prejudicirati grani\xc4\x8dnu crtu".\n_START_SECTION_\nHavarije i nesre\xc4\x87e u ZERP-u\n_START_PARAGRAPH_\n6. velja\xc4\x8de 2008. godine dogodila se prva velika havarija na granici hrvatskog teritorijalnog mora i Za\xc5\xa1ti\xc4\x87enog ekolo\xc5\xa1ko-ribolovnog pojasa, 13 nauti\xc4\x8dkih milja zapadno od Rovinja. Ro-Ro brod "UND Adriyatik", koji plovi pod turskom zastavom, zahvatio je po\xc5\xbear. Brod je u cijelosti izgorio. Na brodu "UND Adriyatik", du\xc5\xbeine 193 metra, koji je plovio iz Istanbula u Trst, nalazilo se 200 kamiona i 9 tona opasnog tereta, pa je postojala opasnost od velikog zaga\xc4\x91enja okoli\xc5\xa1a.\n_START_SECTION_\nEU ili ZERP\n_START_PARAGRAPH_\nNakon progla\xc5\xa1enja ZERP-a, EU je vi\xc5\xa1e puta opomenula hrvatsku vladu da \xc5\xa1to prije rije\xc5\xa1i spor sa Slovenijom i Italijom. Nitko slu\xc5\xbebeno ne \xc5\xbeeli potvrditi postojanje politi\xc4\x8dke trgovine oko odustajanja Hrvatske od ZERP-a, no iz EU su stizali signali da bi Hrvatska mogla znatno ubrzati proces pregovora s ciljem njihova okon\xc4\x8danja do 2009. godine ako se rije\xc5\xa1i pitanje ZERP-a. Predsjednik Stjepan Mesi\xc4\x87 prvi je javno izjavio kako se name\xc4\x87e dvojba "EU ili ZERP", no premijer Sanader je opovrgnuo tu dvojbu, izjaviv\xc5\xa1i kako smatra da je dvojba "EU ili ZERP" pogre\xc5\xa1an pristup jer Hrvatska mora ispuniti sve svoje obveze ako \xc5\xbeeli u\xc4\x87i u Uniju._NEWLINE_Ipak, 7. o\xc5\xbeujka 2008. Oli Rehn, povjerenik Europske komisije, posjetio je Zagreb te o\xc5\xa1tro opomenuo vladu i najavio mogu\xc4\x87u blokadu pregovora s EU: "\xc5\xbdelim naglasiti da je to (ZERP) sad vrlo ozbiljno i najhitnije pitanje za Hrvatsku. Ako se ne rije\xc5\xa1i uskoro, uzrokovat \xc4\x87e, na \xc5\xbealost, ozbiljne zastoje u procesu pristupa va\xc5\xa1e zemlje no ako se uspije brzo rije\xc5\xa1iti, mo\xc5\xbeemo ostvariti brz i ozbiljan napredak u pregovorima", tako da su se po\xc4\x8dele javljati vijesti o odustajanju vlade od ZERP-a._NEWLINE_Ve\xc4\x87 13. o\xc5\xbeujka 2008. god. Hrvatski Sabor donosi Odluku o izmjeni odluke o pro\xc5\xa1irenju jurisdikcije Hrvatske na Jadranskom moru, u kojoj se propisuje da se "Za\xc5\xa1ti\xc4\x87eni ekolo\xc5\xa1ko-ribolovni pojas Republike Hrvatske privremeno se ne\xc4\x87e primjenjivati na dr\xc5\xbeave \xc4\x8dlanice Europske unije od dana 15. o\xc5\xbeujka 2008. godine, do iznala\xc5\xbeenja zajedni\xc4\x8dkog dogovora u EU duhu." Ta odluka vrijedi i nadalje, a postoje tuma\xc4\x8denja da ovakvo stanje u kojemu je Hrvatska jedinstvena \xc4\x8dlanica EU koja je svoj isklju\xc4\x8divi gospodarski pojas u pogledu ribarenja (ne i u pogledu crpljenja rudnih bogatstava - to su pitanje Italija i biv\xc5\xa1a Jugoslavija uredile jo\xc5\xa1 1968. godine) pretvorila u svojevrsno "europsko more" - Hrvatska zapravo i ne mo\xc5\xbee promijeniti. U hrvatskom ZERP-u naveliko ribari talijanska ribarska flota, a samo u maloj mjeri i slovenski ribari (\xc4\x8diji su kapaciteti vrlo ograni\xc4\x8deni).\n_START_SECTION_\nSlovenski "ZRZECEP"\n_START_PARAGRAPH_\nDana 4. listopada 2005. godine donio je slovenski parlament Zakona o za\xc5\xa1ti\xc4\x87enoj ekolo\xc5\xa1koj zoni i epikontinetalnom pojasu (ZRZECEP), u kojoj progla\xc5\xa1ava svoj isklju\xc4\x8divi gospodarski pojas u me\xc4\x91unarodnim vodama u Jadranskom moru. U \xc4\x8dl. 5. tog zakona, iznosi se da \xc4\x87e granice slovenskog epikontinentalnog pojasa biti naknadno dogovorene s Italijom i Hrvatskom._NEWLINE_Odmah 6. listopada 2005. godine reagirao je Hrvatski Sabor Deklaracijom (objavljena u "Narodnim novinama" br. 119/2005), u kojoj "Hrvatski sabor utvr\xc4\x91uje da je Zakon o za\xc5\xa1ti\xc4\x87enoj ekolo\xc5\xa1koj\xc2\xa0zo\xc2\xadni i\xc2\xa0epikontinentalnom\xc2\xa0pojasu slovenskog Parlamenta ni\xc5\xa1tavan i me\xc4\x91unarodno pravno neutemeljen", te "isti\xc4\x8de da dono\xc5\xa1enje predmetnog zakona predstavlja poku\xc5\xa1aj povrede suverenih prava Republike Hrvatske"; pozivaju\xc4\x87i da se prijepor o morskom razgrani\xc4\x8denju izme\xc4\x91u Hrvatske i Slovenije rije\xc5\xa1i "pred me\xc4\x91unarodnim\xc2\xa0pravosud\xc2\xadnim\xc2\xa0tijelima". _NEWLINE_Ina\xc4\x8de Hrvatska spori da bi Slovenija uop\xc4\x87e mogla imati isklju\xc4\x8divi pojas, obzirom da se njeno kopno nalazi vi\xc5\xa1e od 12 nauti\xc4\x8dkih milja daleko od najbli\xc5\xbeih me\xc4\x91unarodnih voda, kako su ustanovljene izme\xc4\x91u biv\xc5\xa1e SFRJ i Italije: zemlja koja nema dodir s otvorenim morem, ne mo\xc5\xbee na nekom udaljenijem dijelu otvorenog mora progla\xc5\xa1avati isklju\xc4\x8divi gospodarski pojas. Italija - koja se dosta protivila hrvatskoj namjeri da proglasi isklju\xc4\x8divi gospodarski pojas u Jadranu - nije na neki javni na\xc4\x8din reagirala na Slovenski potez s ZRZECEP-om; iz toga bi se dalo zaklju\xc4\x8divati da diplomacija te zemlje ne dr\xc5\xbei taj slovenski potez osobito ozbiljnim._NEWLINE_Ne bilje\xc5\xbee se nikakvi pregovori izme\xc4\x91u Slovenije i Italije, gdje bi Italija iskazala da smatra Sloveniju dr\xc5\xbeavom s \xc4\x8dijim isklju\xc4\x8divim gospodarskim pojasom bi Italija imala kontakt. _NEWLINE_U svojevrsnom nastavku na Zakon o ZRZECEP, u sije\xc4\x8dnju 2006. godine donosi Vlada Republike Slovenije Uredbu o odre\xc4\x91ivanju podru\xc4\x8dja ribolovnog mora Republike Slovenije._NEWLINE_Hrvatska gospodari svojim ZERP-om bez ikakvog obaziranja na slovenske pretenzije, te je 2015. godine dodjeljivala koncesije za istra\xc5\xbeivanje nafte i plina bez da Sloveniju i\xc5\xa1ta pita: u kontekstu utvr\xc4\x91ivanja granica, spominje se jedino problem to\xc4\x8dnog razgrani\xc4\x8denja gospodarskog pojasa Hrvatske i onog koji pripada Crnoj Gori.'